Villy Søvndal (SF), 1999-11-26:
Dansk Folkeparti skriver i sit forslag om at nedsætte en ældrekommission, at en sådan skal komme med analyse af de ældres behov og komme med anbefalinger til en ny og bedre ældrepolitik.
I SF har vi den holdning, at vi synes, det kan være en god idé at nedsætte kommissioner på områder, der ikke er tilstrækkeligt belyst, altså dér, hvor man kan sige at have brug for viden, som er vanskelig tilgængelig, eller som er indviklet, eller hvor svarene kan forekomme svære.
Det er ikke vores opfattelse, at det er tilfældet på ældreområdet.
Vores opfattelse er, at vi faktisk har en meget stor viden, men det, vi måske mangler, er at handle i forhold til den viden, vi har.
Jeg skal blot nævne fem punkter, som for os er vigtige.
Det ene drejer sig om ældreboligbyggeriets omfang.
Jeg har tidligere peget på, at vi er i en periode med en historisk lav kvote af støttet boligbyggeri.
Vi har aldrig nogen sinde i efterkrigstiden været så langt nede i antal støttede boliger, som vi er i øjeblikket.
Det har betydning
ikke kun i forhold til ældreboligbyggeriet, men vi ved også, at en stor del af dem, der flytter ind i almene boliger i øvrigt, er ældre, og derfor rammer det ældre hårdt, når antallet af støttede boliger er så lavt. Jeg har tidligere peget på den modsætning i Dansk Folkeparti, at man vil fjerne støtten fra det boligbyggeri, som ældre især benytter sig af, og jeg ved ikke, om Dansk Folkeparti er kommet så langt i revisionen af programmerne, at man gør op med den modsætning, der står i Dansk Folkepartis principprogram.
I hvert fald forekommer det lidt underligt at ville skabe bedre forhold for ældre ved at fjerne det, der er krumtappen i ældres liv, nemlig ældres boliger.
Det andet, vi er optaget af i SF, er retssikkerheden for hjemmehjælp ved en tydeligere lovgivning.
Vi diskuterede det jo meget intenst sidste efterår, efter at nogle kommuner - ikke alle, men nogle kommuner - vidtgående skar ned på hjemmehjælpen, hvor vi foreslog at lægge et højere lovgivningsniveau for at værne imod de kommuner, der ikke opførte sig pænt over for de ældre.
Det kom vi som bekendt ikke igennem med, men igen synes vi, det er et område, hvor vi ikke behøver en kommission.
Vi ved godt, hvad der skal gøres.
Man kan sige, at SF står sådan over for kommissionen, at vi har lavet forslaget.
Det tredje, der er vigtigt på ældreområdet, er flere hænder.
Det antager jeg vi løser i de igangværende finanslovforhandlinger på den måde, at de job, der skal konverteres fra aktiverede job til ordinære job på ordinære vilkår, i høj grad vil komme til at gøre gavn inden for ældreområdet.
Det vil betyde, at når vi taler kerneområder som hjemmehjælp og bemandingen på vores plejehjem, så skal mange af de job efter vores opfattelse bruges til, at der kommer flere hænder til at værne om de gamle.
Igen, det behøver vi ikke en kommission til at undersøge; vi ved det godt.
Det fjerde punkt, jeg vil nævne, er at lave en langsigtet plan for økonomien for de ældre.
Jeg vil godt kvittere for Dansk Folkepartis principielle synspunkt, at de ældre er en meget forskelligartet gruppe; den opfattelse deler vi. Der kom en rapport - jeg tror, den er 3 år gammel - bl.a. fra Socialministeriet, Økonomiministeriet, Finansministeriet, KL m.v., der peger på den meget store spredning, der er i ældres indkomster.
Det er sådan, at den rigeste tiendel af de ældre efter skat har 13.100 kr. - eller det havde de for tre år siden - til forbrug, mens den fattigste tiendel på det tidspunkt havde 3.400 kr., begge tal
efter skat.
der skiller vi fra Dansk Folkeparti.
Vi synes ikke, der er noget behov for at gå ind og hjælpe den rigeste tiendedel af de ældre ved at forhøje folkepensionen for alle.
Igen, det er et område, vi ikke behøver at belyse yderligere.
Det sidste, jeg vil nævne, er at foretage konkrete skridt til bedre forebyggelse, til bedre genoptræning.
Igen, det er et område, hvor vores viden er relativt stor; vi behøver ikke at skyde det hele ind under en kommission, der sidder i et eller to eller tre år.
Vi ved, hvad problemerne er, så det er et spørgsmål om at etablere den politiske vilje til at løse de her problemer.